b'\n_START_ARTICLE_\nZvo\xc4\x8dna knjiga\n_START_SECTION_\nFormati\n_START_PARAGRAPH_\nPrve zvo\xc4\x8dne knjige so bile zapisane na gramofonske plo\xc5\xa1\xc4\x8de. Kasneje so za\xc4\x8deli posnetke govorjenih besedil zapisovati na CD-je,kasete in prenosljive digitalne formate MP3 (mp3), Windows Media Audio (wma), Advence Audio Coding (acc), ali pa so nalo\xc5\xbeene in prodane skupaj s predvajalno napravo.\n_START_SECTION_\nUporaba\n_START_PARAGRAPH_\nSprva je bila zvo\xc4\x8dna knjiga namenjena slepim, ki niso znali brati Braillove pisave. Program se je imenoval "Books for Adult Blind Project" in prva govore\xc4\x8da knjiga je iz\xc5\xa1la leta 1932. Kasneje so z njimi za\xc4\x8deli u\xc4\x8diti otroke brati in pove\xc4\x8devati njihovo bralno razumevanje. Zvo\xc4\x8dne knjige ohranjajo ustno obliko pripovedovanja zgodb, pripovedi, zvo\xc4\x8dni efekti, osvajanje novega besedi\xc5\xa1\xc4\x8da pa prispevajo k bralnim izku\xc5\xa1njam. Ena od prednosti govore\xc4\x8de knjige je, da lahko poslu\xc5\xa1alci ob poslu\xc5\xa1anju sledijo v tiskani izdaji knjige in se s tem nau\xc4\x8dijo pravilne izgovorjave ali popravijo narobe nau\xc4\x8dene besede. Ta na\xc4\x8din je pri\xc5\xa1el v uporabo predvsem pri u\xc4\x8denju tujih jezikov._NEWLINE_Danes se uporablja v zelo \xc5\xa1irokem spektru. S svojim formatom omogo\xc4\x8dajo poslu\xc5\xa1alcem, da po\xc4\x8dnejo ve\xc4\x8d stvari obenem. Zelo popularno postaja med odrasli poslu\xc5\xa1anje zgodb med vo\xc5\xbenjo v avtomobilu, na javnem transportu, med telovadbo ali kot spro\xc5\xa1\xc4\x8danje pred spanjem. Vendar je treba poudariti, da tako poslu\xc5\xa1anje nima ve\xc4\x8d u\xc4\x8dne funkcije. Anketa je pokazala, da je povpre\xc4\x8dna starost \xc5\xbeensk, ki poslu\xc5\xa1ajo zvo\xc4\x8dne knjige, 45 in mo\xc5\xa1ki 47 let.\n_START_SECTION_\nZgodovina\n_START_PARAGRAPH_\nV preteklosti so z ustnim pripovedovanjem zgodb, balad in poezije \xc5\xa1irili znanje, zato bi lahko rekli, da so za\xc4\x8detki govore\xc4\x8de knjige nastali \xc5\xa1e preden so za\xc4\x8deli tiskati knjige. Leta 1877 je Thomas Edison izumil gramofon, s tem so postavili temelje za snemanje vokalne interpretacije literature. Kot \xc5\xbee omenjeno je leta 1931 za\xc4\x8del Kongres Zdu\xc5\xbeenih dr\xc5\xbeav Amerike izvajati program govore\xc4\x8de knjige. Naslednje leto so iz\xc5\xa1le prve zvo\xc4\x8dne knjige. J.P. Harrington je leta 1933 za\xc4\x8del z gramofonom, katerega je poganjala avtomobilska baterija, na aluminijaste plo\xc5\xa1\xc4\x8de snemati ustno izro\xc4\x8dilo indijanskih plemen. Z razvojem prenosnih snemalnih kaset, so te postale zelo priljubljene. Okoli leta 1960 so knji\xc5\xbenice postale vir prosto dostopnih zvo\xc4\x8dnih knjig na vinilnih plo\xc5\xa1\xc4\x8dah in kasetah. Leta 1986 se je ustanovilo zdru\xc5\xbeenje \xc5\xa1estih zalo\xc5\xbenikov,\xc2\xa0\xc2\xbbThe Audio Publisher Association\xc2\xab, z namenom ozave\xc5\xa1\xc4\x8dati potro\xc5\xa1nike o bralnih posnetkih teksta. Kasneje, leta 1996, so ustanovili nagrade za zvo\xc4\x8dne knjige\xc2\xa0\xc2\xbbAudie Awards\xc2\xab. S\xc4\x8dasoma so iz kaset pre\xc5\xa1li na novej\xc5\xa1e formate, CD-je. S prihodom interneta, novih stisnjenih avdio formatov in prenosljivih medijev, se je priljubljenost zvo\xc4\x8dnih knjig pove\xc4\x8dala._NEWLINE_V Sloveniji so za\xc4\x8deli snemati govore\xc4\x8de knjige na magnetne trakove leta 1958. Najve\xc4\x8dja zbirka zvo\xc4\x8dnih knjig se nahaja v knji\xc5\xbenici Zveze dru\xc5\xa1tev slepih in slabovidnih. V knji\xc5\xbenici Minke Skaberne za slepe in slabovidne imajo \xc5\xa1tiri snemalne studie, v katerih so zadnjih 5 let, odkar so za\xc4\x8deli izdajati govore\xc4\x8de knjige na zgo\xc5\xa1\xc4\x8denkah letno izdali 150 knjig. Zalo\xc5\xbeba Sanje je leta 1999 za\xc4\x8dela z zalo\xc5\xbeni\xc5\xa1kim projektom Pesmi in balade avtorja Janeza Menarta. Leto zatem so razvili zbirko zvo\xc4\x8dnih knjig, s katero so prvi\xc4\x8d v zvo\xc4\x8dni obliki predstavili celotno Pre\xc5\xa1ernovo Poezijo s Krstom pri Savici. Zasnovali so tudi zbirko mednarodnih zvo\xc4\x8dnih knjig, h katere ustvarjanju so pritegnili svetovno znane ustvarjalce. Na spletni strani Biblija.net poteka audio projekt za Sveto pismo, pri katerem lahko poljubni prostovoljec posname branje katerega odlomka. Ve\xc4\x8dina Svetega pisma je \xc5\xbee posneta in objavljena.'